Sprinkaanwolk sak oor Wes-Vrystaat toe | Landbou
Sprinkaanwolk sak oor Wes-Vrystaat toe
Sprinkane in die distrik Boshof. Foto: Audrey du Plessis
'n Groot swerm sprinkane het gedurende die afgelope naweek vanaf die Noord-Kaap na die Hertzogville- en Boshof-omgewing in die Wes-Vrystaat beweeg.
Dr. Jack Armour, bedryfsbestuurder by Vrystaat Landbou (VL), sê danksy samewerking met dr. TJ Masiteng, hoof van die Vrystaatse departement van landbou, en mnr. Mafa Moqhaka, bestuurder van die Vrystaatse rampbestuur, is plaaslike spanleiers vir die beheer van sprinkane reeds aangewys.
Armour vra dat boere die volgende doen as hulle swerms gewaar:
1. Hou die swerms dop en stel jou bure in kennis van watter rigting die swerms beweeg. Lig ook die plaaslike spanleier in van die swerm se ligging deur koördinate wat deur WhatsApp gestuur kan word, asook foto's van die swerm.
2. Die ligging moet omstreeks 16:00 aan die plaaslike spanleier deurgegee word om die spanne na dié area te mobiliseer.
3. Omstreeks 18:00-19:30, wanneer die sprinkane vir die nag gaan lê, moet die GPS-koördinaat van die finale posisie aan die betrokke spanleier oorgedra word. Die span sal dan gedurende die nag of vroeg die volgende oggend spuit terwyl die sprinkane stil is.
4. Waar sprinkane gedurende die nag op die grond gespuit word, word 'n onthoudingstydperk van twee weke vir diere aanbeveel.
Die volgende spanleiers kan gekontak word om in die betrokke gebiede te help:
- mnr. Hennie Grobbelaar, 073 4455430 – Luckhoff en omliggende gebiede.
- mnr. Joggie du Plessis, 082 926 5660 – Vanderkloof-area.
- mnr. George de Vos, 072 495 4133 – Philippolis en omgewing.
- mnr. Ronnie Cawood, 0824687650 – Ghaap-area, Boshof en omliggende gebiede.
Indien lede van die publiek groot sprinkaanswerms in die Vrystaat sien, kan 'n foto en ligging ook aan jack@vslandbou.co.za gestuur word.